પાટીદાર અનામત આંદોલનને કારણે ભાજપ તથા પાટીદારો આમને સામને છે અને કોંગ્રેસ પાટીદારો સમર્થન આપી જિલ્લા - તાલુકા પંચાયતોની ચૂંટણીમાં વિજય મેળવી પરિસ્થિતિનો બરાબર લાભ લીધો અને વિધાનસભાની આગામી ચૂંટણીમાં પણ આવો લાભ લેવાની મનિષા કોંગ્રેસના મનમાં સળવળી રહી છે, ત્યાં જ આમ આદમી પાર્ટી - "આપ" પણ પાટીદારોમાં પ્રવર્તતા ભાજપ સામેના રોષનો લાભ લેવા એકદમ મેદાનમાં કૂદી પડી છે. 'આપ' ના વડા અને દિલ્હી સરકારના મુખ્યમંત્રી અરવિંદ કેજરીવાલે તાજેતરમાં પાટીદાર યુવા નેતા હાર્દિક પટેલ બાબતે દર્શાવેલી જાહેર સહાનુભૂતિને પગલે ગુજરાતમાં ઠેરઠેર અરવિંદ કેજરીવાલનો આભાર માનતાં પોસ્ટરો નજરે પડવા લાગ્યાં છે. આ પોસ્ટરોમાં કેજરીવાલ તથા હાર્દિકના ફોટા છે. તો ક્યાંક વળી સરદાર પટેલ અને કેજરીવાલના ફોટા છે.